Fóti SE

A Fóti Sport Egyesület (FSE) 1913-ban alakult, főváros közeli sportkör, amely több mint egy tucat szakosztályt működtet. Labdarúgói professzionális státuszban a legnagyobb sikert a 2000–2001-es szezonban érték el, amikor az NB I/B, vagyis a második osztály hatodik helyén végeztek. Története Az FSE-t Fót település sportszerető lakosai és iparosai alakították meg 1913 nyarán Fóti Labdarúgó Ifjak néven. Klubszínük lila-fehér, ami jelzi, hogy számtalan szállal kapcsolódtak az Újpest FC-hez. Az I. világháború, a Tanácsköztársaság, majd a Trianoni békeszerződés csapásainak kiheverését követően, Fóti MOVE SE néven vettek részt a MOVE bajnokság 1921-es küzdelmeiben és a Duna-jobbpart bajnokai lettek. Az 1925–1926-os idényben a közép-magyarországi kerület, II. osztály, Váci alosztályba osztották be őket, immár Fóti SE néven. A II. világháború végéig összesen 13 évet szerepeltek a 3. osztályban, és három dobogós helyezést értek el; 6 évet töltöttek a 4. osztályban, mely során eg dobogós helyezést értek el; és egy évet szerepeltek az 5. osztályban. Az FSE a 2. osztályban élte át a magyar labdarúgás II. világháború utáni újjászervezését két szezonon keresztül. Az 1940-es évek hátralévő részében 2-2 szezonban szerepelt a 3. és a 4. osztályban. 1948-ban Téli Kupát rendezett másik három környékbeli csapat részvételével, amit házigazdaként meg is nyert; majd új sporttelepre költözött. Az 1950-es években az FSE két szezonban szerepelt a 3. osztályban, valamint hat szezonban a 4. osztályban, mely során két dobogós helyezést ért el. Az 1960-as években 2-2 szezont töltött el a 4. és az 5. osztályban; továbbá négy szezont a 6. osztályban, mely során egy dobogós helyezést szerzett; végül két szezonban szerepelt a 7. osztályban, egy dobogós helyezéssel. Az 1970-es években az FSE három szezonban szerepelt a 4. osztályban, és ért el két dobogós helyezést; hét szezonon keresztül szerepelt az 5. osztályban két dobogós helyezéssel; és egy szezont töltött a 6. osztályban. 1979-ben az FSE-t és a Kisalagi SE-t összevonták, és 1987-ig Fóti Béke Mgtsz SE néven szerepeltek. Az így megerősödött csapat a Budai II László – Menczel Iván edzőpáros irányításával bajnoki címet szerzett a 4. osztály 1979–1980-as szezonjában, és feljutott a 3. osztályba. A magasabb osztályú szereplés azonban csak egy évig tartott, és az FSE az 1980-as évek hátralévő részében újra a 4. osztályban szerepelt. Az 1990-es évek során a csapat újra FSE néven szerepelt. Egy szezont töltöttek a 3. osztályban, öt szezont a 4. osztályban egy dobogós helyezést elérve, és négy szezont az 5. osztályban, négy dobogós helyezéssel. 1995. június 6-án, az Izland elleni olimpiai selejtezőre készülő magyar válogatott lépett pályára Fóton, és nyerte meg az előkészületi mérkőzést 7:0-ra az 5. osztályú bajnoki (Pest megyei II. osztály, Északi csoport) győzelmét ünneplő FSE ellen. 1999 nyara meghatározó változásokat hozott: Balogh Sándor fóti vállalkozó és az FSE elnöke megvette az NB II-es szereplés jogát, mellyel így története során az FSE először emelkedett ki az „amatőr” státuszból, és szerepelt a 3. osztályban az 1999–2000-es bajnoki szezonban; sőt, onnan feljutva a 2000-es évek elején a Nemzeti Bajnokság 2. osztályában játszott három „professzionális” szezonon keresztül. 1999 és 2002 őszén az FSE a Magyar Kupában is játszott két, illetve egy mérkőzést. Az FSE története során a legjobb eredményt a 2000–2001-es szezonban érte el, mikor is az NB I/B 6. helyén végzett. Később a pénzforrások beszűkölése következtében az FSE az évtized végére visszacsúszott a 6. osztályba (1-1 szezon a 3. és az 5. osztályban, három szezon a 4. osztályban, két szezon a 6. osztályban). Az FSE 2013. szeptember 29-én ünnepelte százéves működését. Az ünnepi műsor egyik eleme az FSE felnőtt- és öregfiúk csapatának mérkőzése volt az újságíró válogatott ellen (3:1). A 2010-es években az FSE nyolc szezonon keresztül szerepelt a 6. osztályban és kétszer jutott fel annak dobogójára, és két szezont töltött a 7. osztályban. A 2020-as években az FSE továbbra is a 7. osztályban szerepelt, és ért el két dobogós sikert. Sporttelepe Az Egyesület első telephelye a Fót temetője mögötti részen volt. Innen 1948-ban költöztek a jelenleg is használt sporttelepre, amelyet a Károlyi-kastély területéből kanyarítottak ki. Az FSE már az új pályán szerepelt a Nyári Kupa sorozat során. Az 1980-as évek elején sporttelep-bővítés kezdődött: négysávos atlétikai pályát és aszfaltozott kézilabdapályát alakítottak ki, továbbá klubépületet, öltözőt, fürdőt és társalgót, valamint kondícionálótermet építettek. Az új létesítményeket az egyesület megalakulásának 70. évfordulója alkalmából 1983. április 30-án adták át. Később salakos teniszpályákat is kialakítottak és nézőtérkorszerűsítést is végeztek. Az 1990-es évek második felében két nemzetközi mérkőzést is játszottak az FSE sporttelepén. 1996. április 25-én a magyar 16 évesek válogatottja 2-0-ra legyőzte Svédország U16-os válogatottját. 1997. június 21-én pedig az Újpest öregfiúk csapata fogadta a „Real Madrid” néven felálló spanyol veterán vegyescsapatot (13:3). 2008. november 25-én, a Magyar Labdarúgás Napján a sporttelep az FSE egykori elnöke és főszponzora után a Balogh Sándor Sportcentrum nevet kapta. 2022-ben a sporttelep jelentős bővítésen ment keresztül, melynek során megépült a Phoenix városi sportcsarnok, a futókör és a műfüves pálya. Híres játékosok A labdarúgó pályafutásuk során az FSE-ben is szerepelt, félkövérrel formázott játékosok rendelkeznek felnőtt válogatottsággal. Varga István 3 gólkirályi címet szerzett a 4. osztályban szereplő FSE kötelékében: 1987-ben 20 góllal, 1988-ban 21 góllal holtversenyben, 1991-ben pedig 26 góllal. Híres edzők Irodalom Fóti Települési Értéktár Bizottság, Fót gyöngyszemei (Printgroup Kft, 2023.), ISBN 978-615-01-7712-0 Dr. Ifj. Földessy János, A magyar football és a Magyar Labdarúgók Szövetsége 1897 ✶ 1901 ✶ 1925. (Budapest: Hornyánszky Viktor R.-T. m. kir. udvari könyvnyomda, 1926) Külső hivatkozások Fót Sportegyesület, https://fotsportegyesulet.hu (Hozzáférés: 2023. augusztus 26.) Magyarfutball.hu, magyarfutball.hu (Hozzáférés: 2023. augusztus 26.) Eredmények.hu, www.eredmenyek.com (Hozzáférés: 2023. augusztus 28.) Arcanum Digitális Tudománytár, arcanum.com. (Hozzáférés: 2023. augusztus 28.) Források